
ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ  
ΒΟΥΛΕΥΤΗΣ ΗΡΑΚΛΕΙΟΥ-ΝΕΑ ΔΗΜΟΚΡΑΤΙΑ  


ΔΕΛΤΙΟ ΤΥΠΟΥ 

Στοιχεία για την αξιοποίηση του αεροδρομίου  Ηρακλείου «Ν. Καζαντζάκης» ζητάει από την Κυβέρνηση ο Κωνσταντίνος Κεφαλογιάννης.

Ο Ηρακλειώτης Βουλευτής, ανοίγει τα χαρτιά του για ακόμη ένα εμβληματικό έργο στην Κρήτη. 

Ο Βουλευτής Ηρακλείου της Νέας Δημοκρατίας, Κωνσταντίνος Κεφαλογιάννης, με Ερώτηση και Αίτηση Κατάθεσης Εγγράφων προς τους Υπουργούς  Εθνικής Οικονομίας και Οικονομικών, Κυριάκο Πιερρακάκη, Εθνικής Άμυνας, Νίκο Δένδια, Εσωτερικών, Θοδωρή Λιβάνιο, Περιβάλλοντος και Ενέργειας, Σταύρο Παπασταύρου και Υποδομών και Μεταφορών, Χρίστο Δήμα ζητάει τα επικαιροποιημένα στοιχεία για την πορεία αξιοποίησης του αεροδρομίου «Νίκος Καζαντζάκης» στο Ηράκλειο της Κρήτης, ξεκαθαρίζοντας τα επόμενα βήματα στη διαδικασία.
Καθώς πλησιάζουμε στην ολοκλήρωση και έναρξη της εμπορικής λειτουργίας του Νέου Διεθνούς Αερολιμένα στο Καστέλι, το επόμενο μεγάλο στοίχημα για το Ηράκλειο θα είναι, πλέον, η αξιοποίηση της έκτασης του παλιού αεροδρομίου «Νίκος Καζαντζάκης».
Πρόκειται για το καλύτερο ακίνητο μακράν του δεύτερου που διαθέτει η χώρα μας. Χιλιάδες στρέμματα που εκτείνονται ανατολικά της πόλης του Ηρακλείου, σε επαφή με τον αστικό ιστό. Με ένα τεράστιο θαλάσσιο μέτωπο, με πλούσιες υποδομές, κτιριακές και όχι μόνο. Δεν είναι μόνο το νυν αεροδρόμιο, αλλά είναι και οι υποδομές της Πολιτικής Αεροπορίας αλλά και οι υποδομές που έχει και ο Δήμος Ηρακλείου. Μάλιστα η αξία του έχει εκτιμηθεί σε 1,44 δισ. ευρώ από  στελέχη της Ευρωπαϊκής Τράπεζας Επενδύσεων. 
Το συγκεκριμένο project περιλαμβάνει δράσεις όπως η μελέτη των εναλλακτικών λύσεων και η επιλογή της βέλτιστης λύσης για την αξιοποίηση του χώρου, την αποσαφήνιση του ιδιοκτησιακού καθεστώτος, τη δημιουργία διοικητικής δομής και τον προσδιορισμό του στρατηγικού προσανατολισμού του χώρου. Ως δικαιούχος ορίστηκε το Υπουργείο Υποδομών και Μεταφορών. 
Στο ΤΑΙΠΕΔ έχει ανατεθεί η εκπόνηση μελέτης σκοπιμότητας, και η δημιουργία Ενιαίου Τεχνικού και Νομικού Πλάνου Ωρίμανσης, δηλαδή Οδικού Χάρτη, το οποίο με βάση τα αποτελέσματα του ελέγχου της υφιστάμενης κατάστασης παρουσιάζει αναλυτικά τα βήματα. 
Τα αποτελέσματα των παραπάνω δράσεων και μελετών, έχουν ήδη διαβιβαστεί στο Υπουργείο Υποδομών και Μεταφορών.
Παράλληλα, το Υπουργείο Εθνικής Οικονομίας και Οικονομικών, έχει δηλώσει ότι, θα αναλάβει πρωτοβουλία μετά την εκπόνηση της πρώτης μελέτης, να υπάρξει επιχειρηματικό σχέδιο και να προχωρήσει ο πολεοδομικός σχεδιασμός της περιοχής πριν την προκήρυξη διαγωνισμού.
Επιπλέον, ένα ζήτημα κομβικής σημασίας είναι η διευκρίνιση του ιδιοκτησιακού καθεστώτος της συνολικής επιφάνειας του ακινήτου, για το οποίο δεν φαίνεται να υπάρχει κάποια εξέλιξη. Ο Δήμος Ηρακλείου εμφανίζεται ως νομέας και κάτοχος, του ενός τρίτου αυτής της επιφανείας και έχει από το 2020 καταθέσει προτάσεις προς το ΥΠΕΝ για την ανάπλαση της περιοχής. Επίσης, ένα σημαντικό μέρος της έκτασης ανήκει στο Υπουργείο Εθνικής Άμυνας ενώ  έκταση διαθέτει και το Υπουργείο Υποδομών και Μεταφορών.
Στο πλαίσιο αυτό, ο Ηρακλειώτης Βουλευτής φέρνει στο δημόσιο διάλογο, το θέμα της αξιοποίησης του εμβληματικού project, βήμα προς βήμα, για την ανάδειξη όλων των σχετικών στοιχείων και διαβούλευση με την Τοπική Κοινωνία, με όρους που θα προσφέρουν το μέγιστο πολλαπλασιαστικό αποτέλεσμα για τους συμπολίτες μας και την οικονομία του νησιού.

24-08-2026
Από το Πολιτικό Γραφείο


Ακολουθεί το κείμενο της Ερώτησης με Αίτημα Κατάθεσης Εγγράφων:


ΕΡΩΤΗΣΗ με ΑΙΤΗΣΗ ΚΑΤΑΘΕΣΗΣ ΕΓΓΡΑΦΩΝ

ΠΡΟΣ ΥΠΟΥΡΓΟΥΣ :
(α) Εθνικής Οικονομίας και Οικονομικών, Κυριάκο Πιερρακάκη
(β) Εθνικής Άμυνας, Νίκο Δένδια
(γ) Εσωτερικών, Θοδωρή Λιβάνιο
(δ) Περιβάλλοντος και Ενέργειας, Σταύρο Παπασταύρου
(ε) Υποδομών και Μεταφορών, Χρίστο Δήμα

Θέμα : Ζητούνται στοιχεία για την πορεία αξιοποίησης του αεροδρομίου «Νίκος Καζαντζάκης» στο Ηράκλειο της Κρήτης.

Υπουργοί, 
Όπως γνωρίζετε, μετά την ολοκλήρωση και έναρξη της εμπορικής λειτουργίας του Νέου Διεθνούς Αερολιμένα στο Καστέλι, το μεγάλο στοίχημα για το Ηράκλειο θα είναι, πλέον, η αξιοποίηση της έκτασης του παλιού αεροδρομίου «Νίκος Καζαντζάκης».
Πρόκειται για το καλύτερο ακίνητο μακράν του δεύτερου που διαθέτει η χώρα μας. Χιλιάδες στρέμματα που εκτείνονται ανατολικά της πόλης του Ηρακλείου, σε επαφή με τον αστικό ιστό. Με ένα τεράστιο θαλάσσιο μέτωπο, με πλούσιες υποδομές, κτιριακές και όχι μόνο. Δεν είναι μόνο το νυν αεροδρόμιο, αλλά είναι και οι υποδομές της Πολιτικής Αεροπορίας αλλά και οι υποδομές που έχει και ο Δήμος Ηρακλείου. Μάλιστα η αξία του έχει εκτιμηθεί σε 1,44 δισ. ευρώ από  στελέχη της Ευρωπαϊκής Τράπεζας Επενδύσεων. 
Όπως γνωρίζουμε και με βάση τα στοιχεία που έχουμε διαθέσιμα :
(α) Μετά τη συνεδρίαση της Κυβερνητικής Επιτροπής το 2022, το συγκεκριμένο έργο περιήλθε στη Μονάδα Συμβάσεων Στρατηγικής Σημασίας του ΤΑΙΠΕΔ, ήδη πλέον «Ελληνική Εταιρεία Συμμετοχών και Περιουσίας Α.Ε.». Στο πλαίσιο αυτό και σύμφωνα με την ως άνω συνεδρίαση, το έργο περιλαμβάνει δράσεις όπως η μελέτη των εναλλακτικών λύσεων και η επιλογή της βέλτιστης λύσης για την αξιοποίηση του χώρου, την αποσαφήνιση του ιδιοκτησιακού καθεστώτος, τη δημιουργία διοικητικής δομής και τον προσδιορισμό του στρατηγικού προσανατολισμού του χώρου. Ως δικαιούχος ορίστηκε το Υπουργείο Υποδομών και Μεταφορών. 
(β) Στη συνέχεια, στις 21 Μαΐου 2024 στη συνεδρίαση της Κυβερνητικής Επιτροπής Συμβάσεων Στρατηγικής Σημασίας ορίστηκε το ΤΑΙΠΕΔ ως αρμόδιο για την εκπόνηση μελέτης σκοπιμότητας, προκειμένου να υλοποιηθούν οι δράσεις που ορίστηκαν στην ανωτέρω από 1-3-2022 συνεδρίαση της Κυβερνητικής Επιτροπής. 
(γ) Τότε, στο πλαίσιο, λοιπόν, της άσκησης των αρμοδιοτήτων της, σύμφωνα με την ως άνω απόφαση της Κυβερνητικής Επιτροπής και με σκοπό την εκπόνηση μελέτης σκοπιμότητας σε επόμενο στάδιο, η Μονάδα Συμβάσεων Στρατηγικής Σημασίας του ΤΑΙΠΕΔ, προέβη στην επιλογή νομικού και τεχνικού συμβούλου μέσω της διαδικασίας ανάθεσης εκτελεστικής σύμβασης δυνάμει του Κανονισμού Όρων και Διαδικασιών Προμηθειών του 2022. Αντικείμενο της εκτελεστικής σύμβασης ήταν η πλήρης αποσαφήνιση και αποτύπωση της υφιστάμενης κατάστασης της έκτασης από νομικής και τεχνικής πλευράς για λογαριασμό του Υπουργείου Υποδομών και Μεταφορών ως δικαιούχου του έργου. 
(δ) Περαιτέρω αντικείμενο ήταν η δημιουργία Ενιαίου Τεχνικού και Νομικού Πλάνου Ωρίμανσης, δηλαδή Οδικού Χάρτη, το οποίο με βάση τα αποτελέσματα του ελέγχου της υφιστάμενης κατάστασης θα παρουσίαζε αναλυτικά τα βήματα. 
(ε) Οι εκθέσεις του ως άνω νομικού και τεχνικού ελέγχου, μαζί με τον Οδικό Χάρτη για την Ωρίμανση, διαβιβάστηκαν στο Υπουργείο Υποδομών και Μεταφορών δυνάμει των υπ’ αριθμ. 72282/ 24-12-2024 και 74390/ 21-3-2025 επιστολών που απέστειλε η Μονάδα Συμβάσεων Στρατηγικής Σημασίας του ΤΑΙΠΕΔ προς το Υπουργείο Υποδομών και Μεταφορών. 
(στ΄) Επίσης όπως γνωρίζουμε το Υπουργείο Εθνικής Οικονομίας και Οικονομικών, έχει δηλώσει ότι, θα αναλάβει πρωτοβουλία μετά την εκπόνηση της πρώτης μελέτης, να υπάρξει επιχειρηματικό σχέδιο και να προχωρήσει ο πολεοδομικός σχεδιασμός της περιοχής πριν την προκήρυξη διαγωνισμού.
Επιπλέον, ένα ζήτημα κομβικής σημασίας είναι η διευκρίνιση του ιδιοκτησιακού καθεστώτος της συνολικής επιφάνειας του ακινήτου, για το οποίο δεν φαίνεται να υπάρχει κάποια εξέλιξη. Ο Δήμος Ηρακλείου ισχυρίζεται ότι είναι νομέας και κάτοχος, του ενός τρίτου αυτής της επιφανείας και έχει από το 2020 καταθέσει προτάσεις προς το ΥΠΕΝ για την ανάπλαση της περιοχής. Επίσης, ένα σημαντικό μέρος της έκτασης ανήκει στο Υπουργείο Εθνικής Άμυνας ενώ  εξ΄όσων γνωρίζουμε, έκταση διαθέτει και το Υπουργείο Υποδομών και Μεταφορών.

Είναι γνωστό ότι, ο ίδιος ο Υπουργός Εθνικής Οικονομίας και Οικονομικών, έχει τοποθετηθεί για την αξιοποίηση του αεροδρομίου «Νίκος Καζαντζάκης». Έχει χαρακτηρίσει το θέμα ως ιδιαιτέρως κρίσιμης σημασίας, επισημαίνοντας ότι μπορεί να εξελιχθεί σε ένα νέο «μικρό Ελληνικό», το οποίο θα αλλάξει ριζικά τα δεδομένα στην πόλη και συνολικά στην Κρήτη. Όπως έχει δηλώσει ο ίδιος, υπάρχει η ανάγκη να προχωρήσει και ο πολεοδομικός σχεδιασμός και το επιχειρηματικό πλάνο, προκειμένου αυτό να αφορά στο σύνολο των κατοίκων και των πολιτών της Κρήτης και όχι μόνο του Ηρακλείου, ενώ δεν μπορεί να γίνει αυτή η συζήτηση χωρίς τις τοπικές κοινωνίες και χωρίς την τοπική αυτοδιοίκηση. 
Συγκεκριμένα ο Υπουργός Εθνικής Οικονομίας και Οικονομικών έχει τονίσει ότι :
· σίγουρα, πρέπει να δούμε ποιος είναι ο βέλτιστος σχεδιασμός που μπορεί να γίνει και ότι ήδη υπάρχει ένα πρώτο πλάνο, 
· ήδη υπάρχουν κάποια πρώτα σχέδια του ΤΑΙΠΕΔ,
· θέλει πολεοδομικό σχεδιασμό, θέλει επιχειρηματικό πλάνο, 
· ο νησί το ίδιο, οι πολίτες του νησιού, η αυτοδιοίκηση, οι τοπικοί άρχοντες, οι τοπικές αρχές και όλοι μαζί πρέπει να αποφασίσουμε, πώς ακριβώς θα γίνει η δομή, ο σχεδιασμός αυτού του συγκεκριμένου project,
· στόχος εδώ θα είναι να πάμε να το κάνουμε, όσο πιο γρήγορα γίνεται, όσο πιο στοχευμένα γίνεται και με το μεγαλύτερο πολλαπλασιαστικό αποτέλεσμα για κάθε κάτοικο του νησιού και για την οικονομία του νησιού. 


Επειδή, το ακίνητο του αεροδρομίου «Νίκος Καζαντζάκης» επιφάνειας άνω των 2.000 στρεμμάτων, θα μπορούσε να αποτελέσει ένα σημαντικό αναπτυξιακό εργαλείο για το Ηράκλειο αλλά και ολόκληρη την Κρήτη, την ολοκλήρωση και εμπορική λειτουργία του νέου Αεροδρομίου στο Καστέλλι, σε περίπου δύο χρόνια από σήμερα, με όρους, όμως, που θα προσφέρουν το μέγιστο πολλαπλασιαστικό αποτέλεσμα για την τοπική κοινωνία και την οικονομία του νησιού.
Επειδή, η χώρα διαθέτει πλέον και μηχανισμούς και τεχνογνωσία για να υλοποιεί μεγάλα projects ταχύτερα και αποτελεσματικότερα. 
Επειδή, ο Υπουργός Εθνικής Οικονομίας και Οικονομικών ανέφερε ότι είναι ένα μείζον ζήτημα, καθώς τώρα πλέον το Υπουργείο Οικονομικών συμμετέχει στη διαδικασία αξιοποίησης του εν θέματι ακινήτου, προκειμένου να μπορέσει να αξιοποιηθεί με τον τεχνικά, νομικά και οικονομικά βέλτιστο τρόπο για την Κρήτη και τους πολίτες. 
Επειδή, ένα τόσο σύνθετο επιχειρησιακά, νομικά, τεχνικά, πολεοδομικά, επιχειρηματικά σχέδιο απαιτεί στάδια, τα οποία πρέπει να προχωρήσουν με ομαλό τρόπο, για να διασφαλιστεί και η αξιοποίησή του και η ασφάλεια, η νομική και τεχνική της συγκεκριμένης αξιοποίησης. 
Επειδή, η τοπική Κοινωνία δεν έχει εικόνα των προβλέψεων του Οδικού Χάρτη για την αξιοποίηση του εν θέματι ακινήτου. 
Επειδή, η τοπική Κοινωνία δεν έχει ενημέρωση σχετικά με την πορεία εξέλιξης της διαδικασίας, τη χρηματοδότηση και τυχόν πρόσκληση εκδήλωσης ενδιαφέροντος για την ανάθεση του project της αξιοποίησης του αεροδρομίου «Νίκος Καζαντζάκης» στο Ηράκλειο της Κρήτης.

Ερωτάσθε με αίτημα κατάθεσης εγγράφων :
(α) Έχει διευκρινιστεί το ιδιοκτησιακό καθεστώς του ακινήτου του αεροδρομίου «Νίκος Καζαντζάκης» στο Ηράκλειο της Κρήτης; Αν όχι, γιατί; Αν ναι, ποια είναι τα ιδιοκτησιακά στοιχεία του εν λόγω ακινήτου; Παρακαλείστε για κατάθεση της σχετικής αλληλογραφίας.
(β) Τι προβλέπει ο Οδικός Χάρτης για την Ωρίμανση του εν θέματι project; Παρακαλείστε για κατάθεση του παραπάνω Οδικού Χάρτη.
(γ) Σε ποια φάση βρίσκεται η εξέλιξη της διαδικασίας αξιοποίησης του εν θέματι ακινήτου, βάσει των προβλέψεων του σχετικού Οδικού Χάρτη; Ποιος φορέας έχει αρμοδιότητα για την κάθε διοικητική ενέργεια;
(δ) Τι προβλέπεται για τον πολεοδομικό σχεδιασμό του εν θέματι ακινήτου; 
(ε) Θα υπάρξει συνεργασία με τον οικείο Δήμο και διαβούλευση με την τοπική Κοινωνία, ώστε να γίνει η βέλτιστη επιλογή λύσεων; 
(στ) Τι προβλέπεται με τη χρηματοδότηση του εν θέματι project;
(ζ) Θα υπάρξει πρόσκληση εκδήλωσης ενδιαφέροντος για την ανάθεση της αξιοποίησης του αεροδρομίου «Νίκος Καζαντζάκης» στο Ηράκλειο της Κρήτης; Αν όχι, γιατί; Αν ναι, με ποιο χρονοδιάγραμμα;

Ο ερωτών Βουλευτής
Κωνσταντίνος Β. Κεφαλογιάννης


Βουλευτής Ηρακλείου Ν.Δ.

